
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 782 


ΠΕΡ ΙΕΧΟΜΕ ΝΑ 

ΠΡΟΕΔΡΙΚΑ ΔΙΑΤΑΓΜΑΤΑ 

Ίδρυση Ιερού Ανδρώου Ησυχαστηρίου με την επωνυ¬ 
μία «Ιερόν Ησυχαστήριον Παναγίας του Ακαθίστου 
Ύμνου», στη θέση Νερά, της Κοινότητας Αχλαδόκα- 
μπου, του Νομού Αργολίδας, της Ιερός Μητροπό- 
λεως Αργολίδος. 1 

ΑΠΟΦΑΣΕΙΣ 


Συγκρότηση Ομάδας Διοίκησης Έργου, για την επα¬ 
νεξέταση και τροποποίηση του θεσμικού πλαισίου 
που αφορά στην κτήση της Ελληνικής Ιθαγένειας 
από ομογενείς προερχόμενους από χώρες της τέως 

Σοβιετικής Ένωσης. 2 

Αυτοδίκαιη δημιουργία θέσης ΔΈ.Π. στο Πάντειο Πανε¬ 
πιστήμιο Κοινωνικών και Πολιτικών Επιστημών. 3 


ΠΡΟΕΔΡΙΚΑ ΔΙΑΤΑΓΜΑΤΑ 

(ΐ) 

Ίδρυση Ιερού Ανδρώου Ησυχαστηρίου με την επωνυμία «Ιε¬ 
ρόν Ησυχαστήριον Παναγίας του ΑκαθίστουΎμνου», στη 
θέση Νερά, της Κοινότητας Αχλαδόκαμπου, του Νομού 
Αργολίδας, της Ιερός Μητροπόλεως Αργολίδος. 

Ο ΠΡΟΕΔΡΟΣ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις: 

α) της παραγράφου 10 του άρθρου 39 του ν. 590/1977 
«Περί του Καταστατικού Χάρτου της Εκκλησίας της Ελλά¬ 
δος» (146 τ.Α') σε συνδυασμό με τις διατάξεις του άρθρου 
67 του ίδιου νόμου. 

β) των άρθρων 108 και επομένων του Αστικού Κώδικα. 

2. Την υπ’ αριθμ. 3097/19.12.2005 συμβολαιογραφική πράξη 
της συμβολαιογράφου Ναυπλίου Ευαγγελίας Σωτ. Σωτηρο- 
πούλου, που εδρεύει στο Ναύπλιο, με την οποία ιδρύεται Ιερό 
Ανδρώο Ησυχαστήριο με την επωνυμία «Ιερόν Ησυχαστή¬ 
ριον Παναγίας του ΑκαθίστουΎμνου», στη θέση Νερά, της 
Κοινότητας Αχλαδόκαμπου, του Νομού Αργολίδας, καθώς 
και την υπ’ αριθμ. 3355/15.5.2006 συμβολαιογραφική πράξη 
της ιδίας συμβολαιογράφου με την οποία τροποποιείται και 
συμπληρώνεται η πρώτη συμβολαιογραφική πράξη. 

3. Τα υπ’ αριθμ. 1396/16.12.2005 και 525/15.5.2006 έγγραφα 
του Σεβασμιωτάτου Μητροπολίτου Αργολίδος. 

4. Την έγκριση της Ιεράς Συνόδου της Εκκλησίας της 
Ελλάδος, που δόθηκε στην ΚΕ'/3.4.2006 συνεδρία της 149 ης 
Συνοδικής Περιόδου. 


30 Ιουνίου 2006 

5. Τις διατάξεις της υπ’ αριθμ. 37876/ΣΤ5/26.4.2004 κοινής 
απόφασης του Πρωθυπουργού και της Υπουργού Εθνικής 
Παιδείας και Θρησκευμάτων «Καθορισμός αρμοδιοτήτων 
Υφυπουργών του Υπουργείου Εθνικής Παιδείας και Θρη¬ 
σκευμάτων» (608 τ.Β'). 

με πρόταση του Υφυπουργού Εθνικής Παιδείας και Θρη¬ 
σκευμάτων, αποφασίζουμε: 

Εγκρίνουμε τη γενομένη με τις υπ’ αριθμ. 3097/19.12.2005 
και 3355/15.5.2006 συμβολαιογραφικές πράξεις της συμβο¬ 
λαιογράφου Ναυπλίου Ευαγγελίας Σωτ. Σωτηροπούλου, 
που εδρεύει στο Ναύπλιο, ίδρυση Ιερού Ανδρώου Ησυχα¬ 
στηρίου με την επωνυμία «Ιερόν Ησυχαστήριον Παναγίας 
του ΑκαθίστουΎμνου», στη θέση Νερά, της Κοινότητας 
Αχλαδόκαμπου, του Νομού Αργολίδας, της Ιεράς Μητρο¬ 
πόλεως Αργολίδος. 

ΤοΊδρυμα αυτό, το οποίο είναι Νομικό Πρόσωπο Ιδιωτικού 
Δικαίου, τελεί υπό την πνευματική εποπτεία του εκάστοτε 
Μητροπολίτη Αργολίδος και θα διοικείται βάσει του κατω¬ 
τέρω καταστατικού (κανονισμού) αυτού. 

Κυρώνουμε το Καταστατικό (Κανονισμό) του Ιερού Ανδρώ¬ 
ου Ησυχαστηρίου με την επωνυμία «Ιερόν Ησυχαστήριον 
Παναγίας του ΑκαθίστουΎμνου», στη θέση Νερά, της Κοι¬ 
νότητας Αχλαδόκαμπου, του Νομού Αργολίδας, της Ιεράς 
Μητροπόλεως Αργολίδος, που αποτελείται από είκοσι τέσ¬ 
σερα (24) άρθρα και καταχωρίζονται ως κατωτέρω: 

Αρθρο 1 

Ίδρυση και νομική υπόσταση Ιερού Ησυχαστηρίου 

1. Στο όνομα και προς δόξαν της Αγίας και Ομοουσίου και 
Ζωοποιού και Αδιαιρέτου Τριάδος, ιδρύεται Ιερό Ανδρώο 
Ησυχαστήριο, με την επωνυμία «Ιερόν Ησυχαστήριον Πα¬ 
ναγίας του ΑκαθίστουΎμνου», το οποίο στη συνέχεια του 
παρόντος θα ονομάζεται μόνο με τη λέξη «Ησυχαστήριο». 

2. Έδρα του ορίζεται το ακίνητο που βρίσκεται στην θέση 
«Νερά» της Κοινότητας Αχλαδόκαμπου του Νομού Αργο¬ 
λίδας. 

Αρθρο 2 

Σκοπός του Ησυχαστηρίου 

Σκοπός του Ησυχαστηρίου είναι η σύμφωνα με τις παρα¬ 
δόσεις της Ορθόδοξης Εκκλησίας άσκηση του Μοναχικού 
βίου με σκοπό την τελείωση και σωτηρία των εγκαταβι- 
ούντων σ’ αυτό, την καλλιέργεια του μοναχικού ιδεώδους, 
καθώς και την τήρηση των τριών μοναχικών αρετών, δηλαδή 
της Υπακοής, της Παρθενίας και της Ακτημοσύνης. 

Το Ησυχαστήριο θα λειτουργεί ως Νομικό Πρόσωπο 
Ιδιωτικού Δικαίου, μη κερδοσκοπικού αλλά θρησκευτικού 
χαρακτήρα. 

Άρθρο 3 

Κοινοβιακός θεσμός 

Η Αδελφότητα λειτουργεί σύμφωνα με το κοινοβιακό 
σύστημα των Ιερών Κοινοβιακών Μονών του Αγίου Όρους, 
Έτσι όλοι οι Μοναχοί και οι Δόκιμοι τρώνε μαζί σε κοινή 
Τράπεζα. Μόνο σε ασθενή Αδελφό επιτρέπεται από τον 
Ηγούμενο να τρώει στο κελί του. 

Η άσκηση της αγάπης, της υπακοής, της ταπείνωσης, 
της πρόθυμης εκτέλεσης των εσωτερικών και εξωτερικών 
εργασιών του Ησυχαστηρίου, ο απόλυτος σεβασμός προς 
τον Ηγούμενο και τα λοιπά όργανα του Ησυχαστηρίου, η 
αποφυγή κάθε συναναστροφής και σχέσης χωρίς την άδεια 
του Ηγουμένου με πρόσωπα έξω από το Ησυχαστήριο ή το 
κελί, η μη αποδοχή δώρων χωρίς τη άδεια του Ηγουμένου, 
αποτελούν απαράβατο ηθικό διάγραμμα που την τήρησή 
του εποπτεύουν αυστηρά ο Ηγούμενος και η Γεροντία. 

Άρθρο 4 

Κανονικά δικαιώματα του οικείου Επισκόπου 

α. Το Ησυχαστήριο ανήκει στην Εκκλησιαστική περιφέ¬ 
ρεια της Ιεράς Μητροπόλεως Αργολίδος και διατελεί υπό 
την κανονική δικαιοδοσία και πνευματική εποπτεία του 
Σεβασμιωτάτου Μητροπολίτου Αργολίδος. 

Υπαγωγή του Ησυχαστηρίου σε άλλη εκκλησιαστική δι¬ 
καιοδοσία για οποιαδήποτε αιτία και λόγο αποκλείεται. 

Διά μέσου της Ιεράς Μητροπόλεως Αργολίδος, το Ησυ¬ 
χαστήριο είναι ενωμένο με τη Μία Αγία Καθολική και Απο- 
στολική του Χριστού Εκκλησία, βρίσκεται δε σε πνευματική 
κοινωνία με όλες τις κατά τόπους Ορθόδοξες Εκκλησίες, 
με τις οποίες βρίσκεται σε πνευματική κοινωνία και η 
Εκκλησία της Ελλάδος. 

β. Ο οικείος Επίσκοπος μνημονεύεται σ’ όλες τις Ιερές 
Ακολουθίες καθώς ορίζει η Τάξη της Ορθόδοξης Εκκλη¬ 
σίας και ασκεί τα ακόλουθα δικαιώματα : 

1. Δίνει την ευλογία του στον Ηγούμενο που εκλέγει η 
Αδελφότητα. 

2. Δίνει την ευλογία του για την κουρά των Δοκίμων σε 
Μικρόσχημους και Μεγαλόσχημους Μοναχούς. 

3. Τελεί τις χειροτονίες των Κληρικών μελών του Ησυ¬ 
χαστηρίου μετά από πρόταση της Γεροντίας. 

4. Ασκεί πειθαρχικό έλεγχο αυτοδικαίως ή μετά από 
πρόταση και εισήγηση της Γ εροντίας, σε κάθε παρεκτρε- 
πόμενο Κληρικό ή Μοναχό ο οποίος θα πέσει σε παρά¬ 
πτωμα που επισύρει ως κύρωση σύμφωνα με τους Ιερούς 
κανόνες, την πρόωρη ή την οριστική αποβολή του από το 
Ησυχαστήριο. 

5. Ελέγχει τη νομιμότητα της οικονομικής διαχείρισης. 

6. Εγκρίνει κάθε τροποποίηση του παρόντος Καταστα¬ 
τικού την οποία θα αποφασίσει η Γερόντια και θα ψηφίσει 
η Αδελφότητα του Ησυχαστηρίου. 

7. Έχει όλα τα πνευματικά δικαιώματα τα οποία η Ιερά 
Παράδοση και τα θέσμια του Μοναχικού βίου ορίζουν. 

Άρθρο 5 

Η Διοίκηση του Ησυχαστηρίου και τα όργανά του 

Η Διοίκηση του Ησυχαστηρίου ανήκει όσον αφορά τον 
πνευματικό τομέα, στον Ηγούμενο, όσον αφορά δε τους 
λοιπούς τομείς, στην Γερόντια και στην Αδελφότητα, η 
οποία αποτελεί το ανώτατο διοικητικό όργανο του Ησυ¬ 
χαστηρίου. 

Αρθρο 6 

Περί του Ηγουμένου 

1. α) Ο Ηγούμενος πρέπει να είναι κληρικός, να έχει βαθμό 
Πρεσβυτέρου, να διακρίνεται για το ζήλο του, την αρετή 
και τις ικανότητές του και είναι ισόβιος. 

β) Σε απόλυτη ανάγκη και εφόσον δεν υπάρχουν Πρεσβύ- 


τεροι στην Αδελφότητα ή δεν δέχονται να αναδειχθούν 
Ηγούμενοι ή δεν κρίνονται κατάλληλοι, ως Ηγούμενος 
μπορεί να εκλεγεί και Διάκονος ή και απλός Μοναχός, 
αλλά μόνο για τετραετή θητεία. Η επανεκλογή του επιτρέ¬ 
πεται απεριόριστα. Μετά τη λήξη της τετραετίας γίνεται 
νέα εκλογή Ηγουμένου, έστω και αν αυτός χειροτονήθηκε 
εν τω μεταξύ Πρεσβύτερος, εκτός εάν με πρακτικό το 
οποίο υπογράφεται από τα δυο τρίτα (2/3) του συνόλου 
των μελών της Αδελφότητας, υποδειχθεί αυτός οριστικός 
Ηγούμενος. 

2. Παραιτημένος ή παύμένος Ηγούμενος μπορεί να εκλε¬ 
γεί εκ νέου, εφόσον εξέλιπαν οι λόγοι της παραίτησης ή 
της παύσης του και εφόσον χηρεύει η θέση του Ηγου¬ 
μένου. 

3. Σε περίπτωση απουσίας ή ασθένειας του Ηγουμένου, 
αν ο ίδιος δεν έχει ορίσει αντικαταστάτη του οποιονδή- 
ποτε από τους Αδελφούς, τον αναπληρώνει ως τοποτη- 
ρητής αυτοδικαίως για κάθε περίπτωση, ο Αδελφός της 
Γερόντιας που έχει τα πρεσβεία. Αν αυτός εμποδίζεται, 
εφαρμόζονται οι διατάξεις της παραγράφου 2 του άρθρου 
7 του παρόντος καταστατικού. Ο Τοποτηρητής, είτε ορί¬ 
ζεται από τον Ηγούμενο, είτε αναλαμβάνει αυτοδικαίως 
καθήκοντα με την παραπάνω διαδικασία, προεδρεύει όχι 
μόνο της Αδελφότητας, αλλά και της Γ εροντίας, έστω και 
αν δεν είναι μέλος της. 

Άρθρο 7 

Τα καθήκοντα του Ηγουμένου 

1. Ο Ηγούμενος είναι ο πνευματικός πατέρας της Αδελ¬ 
φότητας, ασκεί κάθε πνευματική εξουσία σε όλα τα μέλη 
και μεριμνά άγρυπνα για την πνευματική προκοπή τους. 
Εποπτεύει επίσης την ακριβή εκτέλεση των διακονημάτων 
που αναθέτει στον κάθε Αδελφό αυτός και η Γ εροντία. 

2. Ο Ηγούμενος προ'ΐσταται στις συνάξεις της Γ εροντί¬ 
ας και της Αδελφότητας, εκτός από την περίπτωση που 
είναι υπό κατηγορία, οπότε προεδρεύει ο Αδελφός της 
Γ εροντίας που έχει τα πρεσβεία. Όταν εμποδίζεται και 
αυτός, προεδρεύει ο επόμενος κ.ο.κ. Αν εμποδίζονται όλα 
τα μέλη της Γερόντιας, προεδρεύει στην Αδελφότητα ο 
πρώτος κατά την τάξη Αδελφός, κι αν εμποδίζεται κι αυ¬ 
τός, ο επόμενος κ.ο.κ. 

3. Ο Ηγούμενος εκπροσωπεί το Ησυχαστήριο ενώπιον 
κάθε Δικαστηρίου και γενικά ενώπιον κάθε Αρχής και κάθε 
φυσικού ή νομικού προσώπου. 

4. Για κάθε ειδική υπόθεση ή και κατηγορία υποθέσεων 
μπορεί, μετά από απόφαση της Γ εροντίας, να εκπροσω¬ 
πήσει το Ησυχαστήριο και οποιοδήποτε άλλο μέλος του. 
Ακόμη είναι δυνατό και σε δόκιμο Μοναχό να ανατεθεί 
αυτή η εκπροσώπηση, καθώς και σε Νομικό Σύμβουλο. 

5. Ο Ηγούμενος επειδή εκπροσωπεί τον οικείο Επίσκοπο 
μέσα στο Ησυχαστήριο: 1) δίδει στους Αδελφούς γραπτή 
άδεια (σύμφωνα και με το άρθρο 13 παράγραφος β’ του 
παρόντος) ν’ απουσιάσουν έξω από την Εκκλησιαστική 
περιφέρεια στην οποία ανήκει το Ησυχαστήριο (εντός πε¬ 
ριφέρειας είναι αρκετή η προφορική άδεια) και 2) επιτρέπει 
σε ευλαβείς κληρικούς που επισκέπτονται το Ησυχαστήριο 
να ιερουργούν σ’ αυτό. 

Άρθρο 8 

Εκλογή του Ηγουμένου 

Ο Ηγούμενος εκλέγεται από την Αδελφότητα του Ησυχα¬ 
στηρίου σε ειδική Σύναξη, η οποία ευρίσκεται σε απαρτία 
εφόσον παρίστανται τουλάχιστον τα τρία τέταρτα (3/4) 
του όλου αριθμού των μελών της, σύμφωνα με την ακό¬ 
λουθη ειδικότερη διαδικασία: 

1. Μέσα σε μια εβδομάδα από το θάνατο ή την παραίτηση 
ή την παύση του Ηγουμένου, ο Τοποτηρητής συγκαλεί τη 

Γεροντία, η οποία μετά από Θεία Λειτουργία συσκέπτεται 
και ορίζει ημέρα συνάξεως των μελών της Αδελφότητας για 
την εκλογή Ηγουμένου. Η ημέρα που θα ορισθεί δεν πρέπει 
να ξεπερνά το εικοσαήμερο από τη σύγκληση της Γεροντίας 
και ανακοινώνεται στην Αδελφότητα τουλάχιστον πριν από 
επτά (7) ακέραιες ημέρες, με τοιχοκόλληση έξω από την πύλη 
του Ναού και έξω από την πόρτα της Τράπεζας, με επιστολή 
δε συστημένη στους Αδελφούς που τυχόν διαμένουν εκτός 
του. 

2. Η εκλογή γίνεται μετά από Θεία Λειτουργία μέσα στο 
Ναό με μυστική ψηφοφορία ενώπιον της Γ εροντίας, η οποία 
αποτελεί την Εφορευτική Επιτροπή υπό την προεδρία του 
Τοποτηρητή. 

Αν για οποιοδήποτε λόγο δεν υπάρχει Γ εροντία, την Εφο¬ 
ρευτική Επιτροπή αποτελούν τα τρία αρχαιότερα ως προς την 
τάξη μέλη της Αδελφότητας υπό την προεδρία του πρώτου 
απ’ αυτά, το οποίο ασκεί αυτοδικαίως καθήκοντα Τοποτηρητή. 
Η επιτροπή αυτή, επειδή δεν υπάρχει Γ εροντία, φροντίζει και 
για τη σύγκληση της Αδελφότητας. 

3. Η Αδελφότητα ευρίσκεται σε απαρτία εφόσον παρίστα- 
νται τουλάχιστον τα τρία τέταρτα (3/4) του όλου αριθμού των 
μελών του. Εάν δεν υπάρχει απαρτία η εκλογή αναβάλλεται 
για την ίδια ώρα της επόμενης ημέρας. Επιτρέπεται αναβολή 
κατά τον ίδιο τρόπο για μια ακόμη ημέρα, οπότε προχωρεί η 
εκλογή με οποιαδήποτε απαρτία της Σύναξης. 

4. Κατά την ψηφοφορία κάθε Αδελφός προσέρχεται ιεραρχι¬ 
κά (αρχίζοντας από τους νεώτερους), λαμβάνει από την Εφο¬ 
ρευτική Επιτροπή ψηφοδέλτιο και αποσυρόμενος σημειώνει 
ένα μόνο όνομα. Στη συνεχεία, ενώπιον της Αδελφότητας, 
ρίπτει το ψηφοδέλτιο εντός σφραγισμένης ψηφοδόχου και 
υπογράφει στον κατάλογο των εκλογέων ο οποίος καταρ¬ 
τίσθηκε από την Εφορευτική Επιτροπή. Μετά το πέρας της 
ψηφοφορίας αποσφραγίζεται η ψηφοδόχος και καταμετριό¬ 
νται οι ψήφοι ενώπιον της Αδελφότητας. Το αποτέλεσμα 
της ψηφοφορίας καταχωρείται στο βιβλίο Πρακτικών του 
Ησυχαστηρίου. Στο ίδιο Πρακτικό καταχωρείται αριθμητικά ο 
αριθμός των ψήφων που έλαβε ο κάθε Αδελφός και ο αριθμός 
των ψήφων που έλαβε ο πλειοψηφήσας Αδελφός (1/2 + 1 του 
αριθμού των ψηφισάντων μελών της Αδελφότητας). Αυτός 
θεωρείται εκλεγείς Ηγούμενος. Αμέσως μετά το τέλος της 
εκλογής και την υπογραφή του εν λόγω Πρακτικού από όλα 
τα μέλη της Αδελφότητας, γίνεται ευχαριστήρια προσευχή και 
κατ’ αυτόν τον τρόπο ολοκληρώνεται και τελειώνει τυπικά και 
ουσιαστικά η διαδικασία αναδείξεως Ηγουμένου. Αν κάποιο 
από τα μέλη αρνηθεί να υπογράψει, γίνεται σχετική αναφορά 
της αρνήσεώς του στο Πρακτικό το οποίο καθίσταται έγκυρο 
με την υπογραφή του από τα υπόλοιπα μέλη. 

Όσοι τυχόν αρνούνται να υπογράψουν και διαπιστωθεί 
από την προβαλλόμενη δικαιολογία τους ότι αποβλέπουν 
στο να εμποδίσουν την ομαλή λειτουργία του Ησυχαστηρί¬ 
ου, υπόκεινται σε πειθαρχικά μέτρα. Αντίγραφο αυτού του 
Πρακτικού με την φροντίδα της Εφορευτικής Επιτροπής 
αναρτάται στην Πύλη του Ιερού Ναού επί οκτώ (8) ημέρες 
μετά την εκλογή. 

5. Αν κανείς δεν λάβει την απόλυτη πλειοψηφία των πα¬ 
ρόντων μελών της Αδελφότητας, επαναλαμβάνεται την ίδια 
ώρα η ψηφοφορία κατά τον ίδιο τρόπο. Αν και πάλι κανείς 
δεν λάβει την απόλυτη πλειοψηφία, γίνεται τρίτη ψηφοφορία 
την επόμενη ημέρα μεταξύ των τότε παρόντων, ανεξαρτή¬ 
τως αριθμού, οπότε εκλέγεται ο πλειοψηφήσας σχετικά. Σε 
περίπτωση ισοψηφίας επαναλαμβάνεται την ίδια ώρα η ψηφο¬ 
φορία. Αν και πάλι υπάρξει ισοψηφία, εκλέγεται εκείνος που 
έχει τα πρεσβεία, είτε κουράς, είτε Ιεροσύνης. Σε περίπτωση 
ισοψηφίας δύο, του ενός Κληρικού και του άλλου Μοναχού, 
εκλέγεται ο Κληρικός. 


6. Μέσα σ’ ένα δεκαπενθήμερο από την εκλογή η Γ ερο¬ 
ντία υποβάλλει έγγραφο στον οικείο Επίσκοπο με το οποίο 
αναγγέλλεται η εκλογή του νέου Ηγουμένου και ζητούνται 
οι ευλογίες του. Ο Επίσκοπος προβαίνει κατόπιν με ειδική 
τελετή την ημέρα που ο ίδιος ορίζει, στην εγκατάσταση 
του νέου Ηγουμένου. 

7. Ενστάσεις κατά του κύρους της εκλογής υποβάλλονται 
μόνο από τα μέλη της Αδελφότητας και αποκλειστικά μέσα 
σε τρεις (3) ημέρες από την εκλογή. Στην περίπτωση αυτή 
η Γερόντια συγκαλεί την Αδελφότητα, για να εξετάσει 
τις ενστάσεις αυτές χωρίς αναβολή μέσα σε πέντε (5) 
ημέρες από την υποβολή τους. Αν η εκλογή ακυρωθεί με 
απόφαση της πλειοψηφίας των μελών της Αδελφότητας, 
γίνεται νέα εκλογή σύμφωνα με τις διατάξεις του παρό¬ 
ντος άρθρου μέσα σε είκοσι (20) ημέρες από την έκδοση 
της απόφασης. 

Άρθρο 9 

Παύση του Ηγουμένου 

α. Ο Ηγούμενος, εκτός από την ειδική περίπτωση της 
παραγράφου 1 β του άρθρου 6, είναι ισόβιος. Παύση του 
χωρεί μόνο στις εξής περιπτώσεις: 

1. Αν περιπέσει σε αίρεση ή διαπράξει βαριά ηθικά ή 
κανονικά παραπτώματα. 

2. Αν αποδειχθεί ανεπαρκής ή αδιάφορος για την καλή 
λειτουργία του Ησυχαστηρίου ή παραβιάζει συστηματι¬ 
κά και εκούσια το παρόν καταστατικό και δεν διορθωθεί 
μετά από δυο γραπτές συστάσεις της Γ εροντίας, από τις 
οποίες η δεύτερη θα υποβληθεί τουλάχιστον μετά τρίμηνο, 
ή αν αποδειχθεί ότι καταδολιεύεται την περιουσία του 
Ησυχαστηρίου. 

3. Αν προσβληθεί από αρρώστια βαριά και ανίατη που 
καθιστά αδύνατη την εκτέλεση των καθηκόντων του. 

β. Στην πρώτη περίπτωση εκπίπτει αυτόματα από το 
αξίωμα, μόλις καταδικαστεί τελεσίδικα από τα αρμόδια 
εκκλησιαστικά Δικαστήρια. 

γ. Στην δεύτερη περίπτωση παύεται από την Αδελφότη¬ 
τα με πλειοψηφία των τριών τετάρτων (3/4) του συνόλου 
των μελών της. 

δ. Στη τρίτη περίπτωση κηρύσσεται κενή η θέση του 
από τη Γερόντια, εφόσον τρεις ιατροί που καλούνται 
από τη Γερόντια μετά από απόφαση της Αδελφότητας, 
γνωματεύσουν εγγράφως και ομοφώνως ότι συντρέχει ο 
αναφερόμενος λόγος. Κατά της γνωματεύσεως αυτής των 
ιατρών ο Ηγούμενος έχει το δικαίωμα μέσα σε ένα εικο- 
σαήμερο από την κοινοποίησή της να υποβάλει ένσταση 
στη Γερόντια, η οποία είναι υποχρεωμένη να απευθυνθεί 
στον οικείο Επίσκοπο για να παραπεμφθεί η υπόθεση στην 
Υγειονομική Επιτροπή την αρμόδια για τους Εφημέριους 
Ιερείς. Η απόφαση αυτή της Επιτροπής, όταν ληφθεί κατά 
πλειοψηφία, είναι αμετάκλητη. 

ε. Σε περίπτωση πειθαρχικών παραπτωμάτων με μικρό¬ 
τερη βαρύτητα, που δεν επιφέρουν παύση, μπορεί να επι¬ 
βληθεί στον Ηγούμενο με πλειοψηφία των τριών τετάρτων 
(3/4) του συνόλου των μελών της Αδελφότητας, η ποινή 
της αργίας από τα καθήκοντά του μέχρι έξι (6) μήνες. 

Άρθρο 10 

Εκλογή της Γ εροντίας 

α. Η Γερόντια αποτελείται από τον Ηγούμενο και δυο 
μέλη, εφόσον ο αριθμός των μελών της Αδελφότητας που 
εγκαταβιώνουν μόνιμα μέσα στο Ησυχαστήριο δεν είναι 
μεγαλύτερος των δεκαπέντε (15), και από τον Ηγούμενο 
και τέσσερα μέλη, εφόσον ο αριθμός τους είναι μεγαλύ¬ 
τερος. 

β. Η θητεία των μελών της Γ εροντίας είναι τετραετής 
αρχίζει από την 1η Ιανουάριου του πρώτου έτους της 




11008 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΔΕΥΤΕΡΟ) 


τετραετίας και λήγει την 31η Δεκεμβρίου του τέταρτου 
έτους της τετραετίας. 

γ. Η εκλογή για την ανάδειξη μελών της νέας Γερό¬ 
ντιας διεξάγεται κατά το μήνα Οκτώβριο ή Νοέμβριο 
του έτους κατά το οποίο λήγει η θητεία των μελών της 
προηγούμενης Γεροντίας, την ημέρα που θα ορίσει η εν 
ενεργεία Γερόντια. 

δ. Η εκλογή διεξάγεται όπως και η εκλογή του Ηγουμένου 
και κάθε ψηφοφόρος αναγράφει τόσα ονόματα Αδελφών, 
όσα προβλέπονται για τον αριθμό των μελών της Γ εροντί¬ 
ας ή και λιγότερα. Σε τριμελές Ηγουμενοσυμβούλιο ανα¬ 
γράφονται δυο (2) ονόματα, σε πενταμελές τέσσερα (4). 

ε. Την Εφορευτική Επιτροπή αποτελεί η εν ενεργεία 
Γεροντία με Πρόεδρο τον Ηγούμενο. 

στ. Όσα προβλέπονται στο άρθρο 8 για τον τρόπο εκλο¬ 
γής του Ηγουμένου, εφαρμόζονται αναλογικά και για τον 
τρόπο εκλογής της Γ εροντίας. 

Με την υπογραφή του Πρακτικού ολοκληρώνεται και 
τελειώνει η διαδικασία εκλογής Γερόντιας, τα μέλη της 
όμως δεν αναλαμβάνουν αμέσως καθήκοντα, αλλά μετά 
τη λήξη της θητείας της προηγούμενης Γερόντιας, δηλαδή 
την 1η του προσεχούς Ιανουάριου. 

ζ. Μέσα σε δεκαπέντε (15) ημέρες από την εκλογή ο 
Ηγούμενος υποβάλλει έγγραφο στον οικείο Επίσκοπο, με 
το οποίο γνωστοποιούνται τα μέλη της νέας Γερόντιας 
και ζητούνται οι ευλογίες του. 

η. Σε περίπτωση που μέλος της Γ εροντίας πεθάνει, πα¬ 
ραιτηθεί ή παυθεί, γίνεται νέα εκλογή κατά τις διατάξεις 
του παρόντος άρθρου, με σκοπό την αντικατάστασή του. 
Αν αυτό συμβεί το τελευταίο έτος της θητείας των μελών 
της Γ εροντίας, δεν γίνεται νέα εκλογή, αλλά αναπλήρωση 
από τους Αδελφούς κατά την τάξη των πρεσβειών. 

θ. Όσα περιλαμβάνονται στο άρθρο 9 σχετικά με την 
παύση του Ηγουμένου ή την αργία αυτού, εφαρμόζονται 
κατ’ αναλογία και για τα μέλη της Γερόντιας. Τις δυο 
γραπτές συστάσεις στο μέλος της Γερόντιας, που είναι 
αναγκαίες πριν από τη επιβολή της ποινής της παύσεως, 
τις κάνει ο Ηγούμενος.Ένα μέλος της Γερόντιας που πα¬ 
ραιτήθηκε μπορεί να εκλεγεί εκ νέου, εφόσον εκλείψουν οι 
λόγοι που οδήγησαν στην παραίτηση ή την παύση του. 

Άρθρο 11 

Τ α καθήκοντα της Γ εροντίας 
α. Η Γ εροντία με Πρόεδρο τον Ηγούμενο, ασκεί τη διοίκη¬ 
ση του Ησυχαστηρίου σ’ όλους τους τομείς, εκτός του πνευ¬ 
ματικού. Διαχειρίζεται την περιουσία του, αποδέχεται ή απο¬ 
ποιείται δωρεές ή κληρονομιές, συνάπτει δάνεια, προβαίνει 
σε αγορές και πωλήσεις και γενικά αποφασίζει κυριαρχικά 
για κάθε υπόθεση και για κάθε πράγμα του Ησυχαστηρίου, 
εκτός από τα ζητήματα εκείνα που ρητά με το καταστατικό 
αυτό υπάγονται στην αρμοδιότητα της Αδελφότητας. Τις 
συμβάσεις τις υπογράφει ο Ηγούμενος με εξουσιοδότηση 
της Γεροντίας.Έλλειψη εξουσιοδότησης έχει σαν συνέπεια 
την ακυρότητα της συμβάσεως που υπέγραψε και αποτελεί 
για τον Ηγούμενο πειθαρχικό παράπτωμα. 

β. Η Γ εροντία μπορεί εφόσον το κρίνει σκόπιμο, να συ- 
γκαλεί οποτεδήποτε την Αδελφότητα του Ησυχαστηρίου 
και να ζητά συμβουλευτικά τη γνώμη της για οποιοδήποτε 
ζήτημα. Η σύγκληση της Αδελφότητας είναι υποχρεω¬ 
τική όταν το ζητήσουν τα μισά και ένα επί πλέον μέλη 
της Αδελφότητας με έγγραφο, στο οποίο αναφέρονται 
και οι λόγοι για τους οποίους ζητείται η σύγκληση. Αν η 
Γερόντια δεν συγκαλέσει την Αδελφότητα μέσα σ’ ένα 
μήνα από την ημέρα της υποβολής του εγγράφου, αυτή 
συνέρχεται αυτοδικαίως με την φροντίδα όσων ζητούν 
τη σύγκλησή της και κυρίως από τον πρώτον απ’ αυτούς 
ως προς την τάξη. 


γ. Η Γ εροντία αποφασίζει μετά από πρόταση του Ηγου¬ 
μένου, για την κουρά των Δοκίμων του Ησυχαστηρίου σε 
Μικρόσχημους ή Μεγαλόσχημους Μοναχούς και αναφέ- 
ρεται εγγράφως στον οικείο Επίσκοπο ο οποίος μέσα σ’ 
ένα μήνα δίδει την ευλογία του. Αν περάσει η προθεσμία 
για οποιοδήποτε λόγο, η ευλογία θεωρείται ότι έχει δοθεί. 
Χωρίς την απόφαση της Γ εροντίας αποκλείεται η κουρά 
οποιουδήποτε Δοκίμου Μοναχού. 

δ. Η Γ εροντία ερμηνεύει τις διατάξεις του Καταστατικού 
που αναφέρονται στην εσωτερική λειτουργία του Ησυχα¬ 
στηρίου. Σε συνεργασία με τους ιδρυτές δύναται να εκ- 
δώσει ειδικό κανονισμό για την εσωτερική λειτουργία του 
Ησυχαστηρίου και μεριμνά για την πιστή εφαρμογή του. 

ε. Η Γ εροντία αποφασίζει μετά από πρόταση του Ηγου¬ 
μένου, για την χειροτονία Αδελφού του Ησυχαστηρίου 
σε Διάκονο ή Πρεσβύτερο, με την απολύτως απαραίτητη 
προϋπόθεση ότι ο Αδελφός έχει την ηλικία που καθορίζουν 
οι ιεροί κανόνες. Χωρίς την απόφαση της Γ εροντίας κανείς 
δεν μπορεί να χειροτονηθεί. 

στ. Η Γερόντια ορίζει μετά από εισήγηση του Ηγουμένου 
του διακόνημα κάθε Αδελφού. Εκλέγει τον Γραμματέα του 
Ησυχαστηρίου. Επίσης εκλέγει μέσα στο πρώτο δεκαήμερο 
του μηνός Ιανουάριου τον Οικονόμο του οποίου η επανε¬ 
κλογή επιτρέπεται απεριόριστα. 

Τα καθήκοντά τους είναι τα εξής: 

1. Ο Γραμματέας είναι μόνιμος, μπορεί όμως να αντικα- 
τασταθεί από τη Γ εροντία λόγω ασθένειας ή ανεπαρκείας 
ή αταξίας. Παρευρίσκεται στις συνάξεις της Γ εροντίας κι 
αν ακόμη δεν είναι μέλος της, αλλά στην περίπτωση αυτή 
δεν έχει δικαίωμα ψήφου. Τηρεί τα εξής επτά βιβλία του 
Ησυχαστηρίου: 1) Μητρώο Μοναχών, 2) Μητρώο Δοκίμων, 
3) Βιβλίο Πρακτικών Αδελφότητας, 4) Βιβλίο Πρακτικών 
Γερόντιας, 5) Πρωτόκολλο εισαγομένων και εξαγομένων 
εγγράφων, 6) Κτηματολόγιο, δηλ. βιβλία ακίνητης περιου¬ 
σίας και 7) βιβλίο κινητής περιουσίας του Ησυχαστηρίου, 
δηλαδή κάθε αντικείμενο που έχει μεγάλη αξία κατά την 
κρίση της Γ εροντίας. 

2. Ο Οικονόμος τηρεί το Βιβλίο Ταμείου, το βιβλίο εσό¬ 
δων και εξόδων. Ο Ηγούμενος και ο Οικονόμος κρατούν τα 
κλειδιά του χρηματοκιβωτίου, καθένας ένα διαφορετικό. Οι 
εισπράξεις γίνονται με διπλότυπες αποδείξεις που φέρουν 
την υπογραφή του Ηγουμένου και του Οικονόμου. 

ζ. Η Γερόντια υπογράφει τον απολογισμό εσόδων και 
εξόδων λήγοντος έτους και τον προϋπολογισμό του ερχό¬ 
μενου έτους που συντάσσει ο Ηγούμενος με τον Οικονόμο 
και τους υποβάλλει στην Αδελφότητα για τελική έγκριση. 

Η Γερόντια πρέπει να κινείται μέσα στα πλαίσια του 
οικονομικού προϋπολογισμού κάθε έτους. 

η. Η Γ εροντία αποφασίζει για τη παραμονή για οποιοδή- 
ποτε λόγο, στο Ησυχαστήριο κάθε Μοναχού ή Κληρικού 
που ανήκει σε άλλο Μοναστήρι, για πολύ χρόνο και γενικά 
περισσότερο από δεκαπενθήμερο. Για συντομότερη παρα¬ 
μονή αρκεί η συγκατάθεση του Ηγουμένου. 

θ. Η Γερόντια, είτε αυτεπάγγελτα είτε με πρόταση του 
1/3 των μελών του Ησυχαστηρίου, αποφασίζει για τη με¬ 
ταβολή των μη θεμελιωδών διατάξεων του παρόντος Κα¬ 
ταστατικού και εισηγείται τα δέοντα στην Αδελφότητα, 
που είναι η μόνη αρμόδια για τα περαιτέρω. 

ι. Η Γ εροντία συνεδριάζει οπότε κληθεί από τον Ηγούμενο 
ή ζητήσουν την σύγκλησή της δυο μέλη. Απαρτία υπάρχει 
όταν παρίστανται τρία μέλη. Αν η Γ εροντία είναι τριμελής 
(Ηγούμενος και δυο μέλη) και αν απουσιάζει λόγω άδειας 
ή ασθένειας ή υποδικίας ή επιτιμίου ένα μέλος ή και δυο, 
καλούνται ως αναπληρωτές από τους Αδελφούς κατά την 
τάξη των πρεσβειών. Σε περίπτωση που η Γερόντια πρό- 

κειται να αποφασίσει για προσωπική υπόθεση ενός μέλους 
ή και του ιδίου του Ηγουμένου (π.χ. για τη χειροτονία του 
ή για την ανάληψη κάποιας πνευματικής διακονίας στον 
κόσμο ή για την κίνηση πειθαρχικής διαδικασίας κατ’ αυτού), 
τότε αυτός για τον οποίο θα ληφθεί η απόφαση δε συμμετέ¬ 
χει στη συνεδρία, οπότε τον αντικαθιστά αναπληρωτής. Οι 
αποφάσεις της Γεροντίας λαμβάνονται κατά πλειοψηφία. Σε 
περίπτωση ισοψηφίας υπερισχύει η ψήφος του Ηγουμένου, 
ή αν αυτός απουσιάζει εκείνου, που προεδρεύει. 

ια. Οι αποδείξεις των εισπράξεων και δαπανών πάσης 
φύσεως δεν επιτρέπεται να καταστραφούν πριν από την 
πάροδο πενταετίας. 

ιβ. Η Γεροντία έχει το δικαίωμα να προσλάβει επ’ αμοιβή 
ως βοηθό Οικονόμου (λογιστή), πρόσωπο ευσεβές εκτός 
του Ησυχαστηρίου. 

Άρθρο 12 
Δόκιμοι Μοναχοί 

α. Οποιος επιθυμεί να έρθει στο Ησυχαστήριο ως Δό¬ 
κιμος για να γίνει αργότερα μέλος του, πρέπει να είναι 
Ορθόδοξος Χριστιανός και να έχει την ηλικία που προ- 
βλέπεται από τους ιερούς κανόνες και τους νόμους του 
Κράτους. Η αίτηση του υποψηφίου κρίνεται έξι μήνες μετά 
την είσοδό του. Το χρονικό αυτό διάστημα απαιτείται για 
την παρακολούθηση του τρόπου ζωής του και γενικά της 
όλης διαγωγής του μέσα στο Ησυχαστήριο. 

β. Η πρόσληψη και αποβολή των Δοκίμων ανήκει στην 
αποκλειστική αρμοδιότητα και κρίση της Γ εροντίας. 

γ. Η διαδικασία διαρκεί τουλάχιστον για μια τριετία. Σε 
εξαιρετικές περιπτώσεις, για τις οποίες προβλέπεται από 
τον Ε' κανόνα της πρωτοδευτέρας Συνόδου, ο χρόνος της 
δοκιμασίας είναι δυνατό να περιορισθεί στους έξι (6) μήνες, 
υπό τον όρο ο Δόκιμος να είναι τουλάχιστον 21 χρόνων. 

δ. Οι Δόκιμοι Μοναχοί επειδή δεν είναι μέλη της αδελφό¬ 
τητας του Ησυχαστηρίου, δεν παρευρίσκονται στις συνά¬ 
ξεις της και αν με την άδεια της Γερόντιας παραβρεθούν, 
δεν έχουν δικαίωμα ψήφου. Ο Δόκιμος γίνεται μέλος της 
Αδελφότητας μόνο με τη μοναχική κουρά ή την χειροτονία 
σε ιερατικό βαθμό. 

Άρθρο 13 

Μέλη της Αδελφότητας 

α. Μέλη της Αδελφότητας του Ησυχαστηρίου είναι τόσο 
οι Μοναχοί και οι Κληρικοί που εγκαταβιούν σ’ αυτή, όσο και 
αυτοί που είναι γραμμένοι στα μητρώα της, οι οποίοι πιθανόν 
να διαμένουν εκτός αυτής, γιατί έχουν αναλάβει στον κόσμο 
πνευματική διακονία. Μια τέτοια διακονία μπορεί να αναλάβει 
Αδελφός μόνο με την υπόδειξη και άδεια του Ηγουμένου και 
της Γ εροντίας και την ευλογία πάντοτε του οικείου Επισκό¬ 
που. Μπορεί και ο Ηγούμενος να έχει τέτοια διακονία με τη 
συγκατάθεση της Γερόντιας και την ευλογία του οικείου 
Επισκόπου, υπό τον όρο ότι αυτό δε θα παρεμποδίζει την 
άσκηση των καθηκόντων του, ούτε θα βλάπτει κατ’ άλλο 
τρόπο την ομαλή και απρόσκοπτη λειτουργία του. 

β. Απαγορεύεται απόλυτα η απομάκρυνση από το Ησυ¬ 
χαστήριο οποιουδήποτε Μοναχού χωρίς ειδική άδεια. 

Οι άδειες χορηγούνται μόνο λόγω ασθένειας ή για κά¬ 
ποια σοβαρή εργασία ή για υποθέσεις του Ησυχαστηρίου, 
μέχρι 10 μέρες, από μόνο τον Ηγούμενο (γραπτή άδεια) 
και για διάστημα από 10 ημέρες έως 30 ημέρες, μετά 
από απόφαση της Γερόντιας (γραπτή άδεια). Για απου¬ 
σία Μοναχού πάνω από 30 ημέρες, απαιτείται απόφαση 
της Γ εροντίας, η οποία εγκρίνεται από τον Σεβασμιώτατο 
Μητροπολίτη Αργολίδος. 

γ. Για να φύγει οριστικά Αδελφός από το Ησυχαστήριο 
και να εγγράφει σε άλλη Μοναστική Αδελφότητα, πρέπει 
να λάβει κανονικό Απολυτήριο από τον οικείο Επίσκοπο, 


μετά από συγκατάθεση και πρόταση της Γερόντιας. (Το 
ίδιο ισχύει και για Αδελφό άλλου μοναστικού καθιδρύματος 
που επιθυμεί να εισέλθει στο Ησυχαστήριο. Απαραίτητη 
και πάλι προϋπόθεση είναι ότι η Γερόντια θα συγκατατεθεί 
για την είσοδό του). 

δ. Στον Αδελφό που φεύγει κατ’ αυτό τον τρόπο, η Γε¬ 
ρόντια οφείλει να επιτρέψει να λάβει μαζί του όλα τα είδη 
προσωπικής χρήσης (ιερές εικόνες, βιβλία, ενδύματα, σκε¬ 
πάσματα, σκεύη κλπ), τα οποία έφερε ο ίδιος όταν ήρθε στο 
Ησυχαστήριο ή τα απέκτησε με την άδεια της Γ εροντίας από 
δωρεά, κληρονομιά κλπ. Η ολοκληρωτική ή μερική επιστροφή 
περιουσιακών στοιχείων που μεταβιβάστηκαν απ’ αυτόν στο 
Ησυχαστήριο ή η καταβολή οποιοσδήποτε αποζημίωσης γί 
αυτό αφήνεται στην ελεύθερη κρίση της Αδελφότητας, γιατί 
ο απερχόμενος δεν έχει κανένα δικαίωμα πάνω σ’ αυτά, 
εφόσον ήδη αποτελούν περιουσία του Ησυχαστηρίου. 

ε. Η Αδελφότητα συγκαλείται για τους λόγους και κατά 
τον τρόπο που ορίζει το παρόν Καταστατικό. 

στ. Ευρίσκεται σε απαρτία αν είναι παρόντα τα 2/3 τω 
μελών της. Όταν δεν υπάρχει απαρτία η Σύναξη συνέρ¬ 
χεται πάλι σε νέα ημερομηνία που ορίζεται, εφ’ όσον πα- 
ρίσταται το ήμισυ συν ένα εκ των μελών της. 

ζ. Οι αποφάσεις λαμβάνονται κατά πλειοψηφία, εκτός 
των περιπτώσεων για τις οποίες διαφορετικά ορίζει το 
παρόν καταστατικό. 

η. Στις Συνάξεις τηρούνται πρακτικά, τα οποία υπογρά¬ 
φονται απ’ όλους τους παρευρισκομένους Αδελφούς. 

Αρθρο 14 

Περιουσία - Πόροι του Ησυχαστηρίου 
και διαχείρισή τους 
α. Περιουσία του Ησυχαστηρίου είναι: 

1. Η κτηματική περιουσία που αποκτήθηκε νομότυπα από 
αγορά ή από χαριστική αιτία, καθώς και από παραχώρηση 
κρατικής υπηρεσίας. 

2. Η τυχόν περιουσία των Αδελφών η οποία μετά την 
κουρά τους περιέρχεται στο Ησυχαστήριο, με προηγούμε¬ 
νη χαριστική μεταβίβαση, υπό την αίρεση της κουράς. Αν 
κάποιος επιθυμεί πριν από την κουρά να αποξενωθεί από 
την περιουσία του και με άλλο τρόπο, αυτό είναι απόλυτο 
δικαίωμά του. Πάντως την παραμονή της κουράς του δεν 
πρέπει να έχει κανένα περιουσιακό στοιχείο. Αν κάποιος 
γίνει κάτοχος περιουσίας από δωρεά ή κληρονομιά μετά 
την κουρά του, οφείλει να την μεταβιβάσει χωρίς αναβολή 
στο Ησυχαστήριο. Κανένα απολύτως μέλος της Αδελφό¬ 
τητας δεν δικαιούται να έχει προσωπική περιουσία. 

β. Πόροι του Ησυχαστηρίου είναι: 

1. Τα εισοδήματα από τα εργόχειρα των Αδελφών, αφού 
απαγορεύεται η εργασία για προσωπικό λογαριασμό, 

2. Δωρεές, εισφορές, κληρονομιές, κληροδοσίες κινητών 
πραγμάτων. 

3. Όσα προσφέρονται στο Ναό του Ησυχαστηρίου. 

4. Έσοδα από εκμετάλλευση της τυχόν περιουσίας του 
Ησυχαστηρίου ή προερχόμενα από εκδόσεις εντύπων. 

5. Κάθε άλλο έσοδο από χρηστή και νόμιμη πηγή. 

γ. Από τους πόρους του το Ησυχαστήριο μπορεί να κα¬ 
λύπτει δαπάνες, με απόφαση της Γ εροντίας, τόσο για έργα 
αγαθοεργίας, όσο και για την πνευματική τροφοδοσία του 
λαού (π.χ. δωρεάν διανομή εντύπων) 
δ. Χωρίς απόφαση της Αδελφότητας η οποία λαμβάνεται 
με απόλυτη πλειοψηφία του συνόλου των μελών, κανένα 
απολύτως ποσό από οποιαδήποτε πηγή και αν προέρχεται, 
δεν μπορεί να διατεθεί για σκοπό που δεν έχει άμεση 
σχέση με τους σκοπούς ή τις ανάγκες Ησυχαστηρίου ή 
δεν προβλέπεται από το παρόν Καταστατικό. 

ε. Το Ησυχαστήριο ως προς το διαχειριστικό μέρος του, 
είναι αδέσμευτο και αυτοτελές, και υπάγεται σε έλεγχο 
αυστηρό και άγρυπνο σχετικά με την σκοπιμότητα και 
νομιμότητα κάθε δαπάνης, από τα προβλεπόμενα από το 
παρόν όργανά του, δηλαδή τη Γεροντία και την Αδελφότη¬ 
τα, χωρίς να θίγονται οι κατά το άρθρο 4 δικαιοδοσίες του 
επιχωρίου Μητροπολίτη, και ιδιαίτερα οι προβλεπόμενες 
από το άρθρο 5 παρ. 1 εδάφιο στ’ του υπ’ αριθμ. 39/1972 
Κανονισμού της Ιεράς Συνόδου της Εκκλησίας «Περί των 
εν Ελλάδι Ορθοδόξων Μονών και Ησυχαστηρίων», όπως και 
στον κάθε προβλεπόμενο έλεγχο της οικονομικής εφορίας 
στην περιφέρεια της οποίας εδρεύει. 

Άρθρο 15 

Παραχώρηση άλλων Ναών - Μεταφορά Έδρας 

α. Ναοί ή οικήματα που βρίσκονται σε οποιαδήποτε 
περιοχή και περιέρχονται στο Ησυχαστήριο με δωρεά ή 
διαθήκη ή με άλλον τρόπο ανήκουν στην περιουσία του 
Ησυχαστηρίου. 

Η Γ εροντία οφείλει να γνωστοποιεί στον επιχώριο Μη¬ 
τροπολίτη την υπαγωγή στο Ησυχαστήριο κατά τον ανω¬ 
τέρω τρόπο, οποιουδήποτε Ναού που βρίσκεται στα όρια 
της Επισκοπής του. 

β. Σε περίπτωση που κάποιο ακίνητο το οποίο βρίσκεται 
στην ίδια περιοχή κριθεί πως έχει ευνοϊκότερες συνθήκες 
από την έδρα του Ησυχαστηρίου, τότε η έδρα του Ησυχα¬ 
στηρίου μπορεί να μεταφερθεί σε αυτό, με την προϋπό¬ 
θεση ότι σ’ αυτό θα συγκατατεθούν τα τρία τέταρτα (3/4) 
του συνόλου των μελών της Αδελφότητας. Η απόφαση 
αυτή γνωστοποιείται στον οικείο Επίσκοπο. 

Άρθρο 16 

Πειθαρχικός Έλεγχος 

1. α. Ο πειθαρχικός έλεγχος ασκείται από τον Ηγούμενο, 
ο οποίος και επιβάλλει τα προβλεπόμενα από τους Ιερούς 
Κανόνες Επιτίμια με διάκριση και αγάπη, αποβλέποντας 
στην διόρθωση των Αδελφών οι οποίοι σφάλλουν. 

β. Σε περίπτωση υποτροπής ή βαρύτατου τυχόν πα¬ 
ραπτώματος, τον πειθαρχικό έλεγχο ασκεί η Γ εροντία, 
απαραιτήτως προεδρευόμενη από τον Ηγούμενο. 

γ. Εάν συμβεί παράπτωμα που επισύρει και κανονικές 
κυρώσεις ή απειλεί την εύρυθμη λειτουργία του Ησυχα¬ 
στηρίου, τότε επιλαμβάνεται του θέματος η Σύναξη της 
Αδελφότητας. 

δ. Τέλος για τα πειθαρχικά παραπτώματα και τις παρα¬ 
βάσεις που διαπράττονται και συνεπάγονται κατά τους 
θείους και ιερούς κανόνες την έκπτωση από το Μοναχικό 
σχήμα ή άλλες ποινές, αρμόδιος είναι ο οικείος Μητροπο¬ 
λίτης, στον οποίο υποβάλλεται με μέριμνα του Ηγουμένου 
ο σχετικός φάκελος, προς γνώση του και έγκριση. Επίσης ο 
Μητροπολίτης ενεργεί και αποφασίζει για την παραπομπή 
στο Εκκλησιαστικό Δικαστήριο. 

2. Για τις διάφορες πειθαρχικές παραβάσεις και τα πα¬ 
ραπτώματα που ενδεχομένως να διαπράττονται από Αδελ¬ 
φούς του Ησυχαστηρίου, επιβάλλονται οι ακόλουθες ποινές 
σύμφωνα προς τα θέσμια που επικρατούν στους μοναχι¬ 
κούς κανονισμούς: α) Παραίνεση και νουθεσία δύο φορές 
ενώπιον της Γερόντιας και σε περίπτωση μη συμμόρφωσης, 
μία φορά ενώπιον της Αδελφότητας, που συγκαλείται γί 
αυτό από τον Ηγούμενο, β) Κομποσκοίνι, γ) Μετάνοιες, δ) 
Νηστεία, ε) Απομάκρυνση από την Κοινή Τράπεζα για ένα 
μήνα, στ) Απομάκρυνση από την Κοινή Τράπεζα για διάστη¬ 
μα μεγαλύτερο από ένα μήνα, ζ) Παύση από το διακόνημα 
και ανάθεση άλλου κατώτερου, η) Απώλεια της σειράς 
κουράς και μετάταξη του υπαίτιου Μοναχού σε κατώτερη 
σειρά, οριζόμενη από τη Γερόντια, θ) Έκπτωση από το 
αξίωμα του μέλους της Γεροντίας ή στέρηση εκλογής για 
το αξίωμα αυτό από 1-5 έτη. ι) Μετακίνηση προσωρινή σε 


κάποιο Μοναστήρι ή Ησυχαστήριο και ια) Οριστική αποβολή 
του υπαίτιου Μοναχού από το Ησυχαστήριο. 

Οι ποινές α’-ε’ επιβάλλονται από μόνον τον Ηγούμενο, 
οι ποινές στ’, ζ’ και η’ από τη Γερόντια με την εισήγηση 
του Ηγουμένου και οι ποινές θ’, ί και ια’ από τη Σύναξη 
της Αδελφότητας και πάλι με εισήγηση του Ηγουμένου. 
Η επιβολή από τη Σύναξη της Αδελφότητας των ποινών ί 
και ια’ αναγγέλλεται με την αιτιολογία τους στον οικείο 
Μητροπολίτη και ζητείται η έγκρισή τους. 

Πριν από την επιβολή οποιοσδήποτε ποινής από τα αρ¬ 
μόδια όργανα του Ησυχαστηρίου, πρέπει να ακουστεί από 
αυτά ο υπαίτιος Μοναχός, ο οποίος μπορεί στις περιπτώ¬ 
σεις στ’ έως ια’ να υποβάλει και γραπτή απολογία, μετά από 
ανάλογη πρόσκληση της Γ εροντίας που θα του γίνει τουλά¬ 
χιστον 5 ημέρες πριν από την υποβολή της απολογίας. 

Ο υπαίτιος Μοναχός συμμετέχει στη Σύναξη της Αδελ¬ 
φότητας που συγκαλείται για την υπόθεσή του και υπερα¬ 
σπίζεται τον εαυτό του, αλλά απέχει υποχρεωτικά από την 
ψηφοφορία. Αν ο εν λόγω Μοναχός απουσιάσει, έστω και 
αδικαιολόγητα, η Σύναξη της Αδελφότητας αναβάλλεται 
και ορίζεται νέα. Αν πάλι απουσιάσει και η απουσία του 
δεν οφείλεται σε ασθένεια ή σε άλλους σοβαρούς λόγους, 
ρυθμίζεται ερήμην. 

Οι Μοναχοί στους οποίους επιβάλλεται η υπ’ αριθμόν ί 
ποινή του παρόντος άρθρου στερούνται, όσο χρόνο διαρ- 
κεί η ποινή αυτή, από το δικαίωμα να παρίστανται και να 
ψηφίζουν στις Συνάξεις της Αδελφότητας. Αυτοί σε καμιά 
απολύτως περίπτωση δεν λαμβάνονται υπόψη κατά την 
αρίθμηση του συνόλου των μελών, όταν εξετάζεται η ύπαρ¬ 
ξη απαρτίας σε οποιαδήποτε Σύναξη της Αδελφότητας. 

Ο υπολογισμός της απαρτίας γίνεται πάντοτε μετά την 
αφαίρεση αυτών των Μοναχών από το σύνολο των μελών 
του Ησυχαστηρίου. 

Η επιβολή της ια’ ποινής του παρόντος άρθρου έχει ως 
συνέπεια την αυτόματη διαγραφή του μέλους από την 
Αδελφότητα του Ησυχαστηρίου. 

Όσα ορίζονται στην παράγραφο δ’ του άρθρου 13 τόσο 
για τα είδη προσωπικής χρήσης, όσο και για τα περιουσια¬ 
κά στοιχεία του Μοναχού που αποχωρεί, ισχύουν απόλυτα 
και για τον Μοναχό που αποβάλλεται από το Ησυχαστήριο 
με αυτόν τον τρόπο. 

3. Γ ια τα βαρύτατα κανονικά παραπτώματα επιλαμβάνε¬ 
ται το εκκλησιαστικό ποινικό δικαστήριο, που προβλέπει 
ο νόμος 5383/32 όπως αυτός τροποποιήθηκε και ισχύει ή 
από τους εκάστοτε ισχύοντες νόμους. 

Άρθρο 17 

Το Ησυχαστήριο είναι αφιερωμένο στην Παναγία του 
Ακαθίστου Ύμνου και γιορτάζει το Σάββατο της 5 ης εβδο¬ 
μάδας των Νηστειών καθώς και την τρίτη Μαΐου, γιορτή 
προς τιμή του Αγίου Πέτρου Επισκόπου Άργους. 

Άρθρο 18 

Σφραγίδα 

Η σφραγίδα του Ησυχαστηρίου είναι κυκλική και φέρει 
στο κέντρο της την εικόνα της Παναγίας του Ακαθίστου 
και κυκλικά την ένδειξη: «ΙΕΡΟΝ ΗΣΥΧΑΣΤΗΡΙΟΝ ΠΑΝΑΓΙΑΣ 
ΤΟΥ ΑΚΑΘΙΣΤΟΥ ΥΜΝΟΥ ΑΡΓΟΛΙΔΟΣ». 

Άρθρο 19 

Υπογραφή εγγράφων 

Τα έγγραφα του Ησυχαστηρίου τα υπογράφει ο Ηγού¬ 
μενος θέτοντας κάτω από την υπογραφή του «και οι συν 
εμοί εν Χριστώ Αδελφοί». 

Άρθρο 20 

Μεταβολή του Καταστατικού 

1. Το παρών καταστατικό μπορεί να μεταβληθεί ως προς 
τις μη θεμελιώδεις διατάξεις του, μόνο με τη συναίνεση 

των δυο τρίτων (2/3) του συνόλου των μελών της Αδελ¬ 
φότητας. 

Η σχετική απόφαση τροποποίησης του καταστατικού 
υποβάλλεται στον Σεβασμιώτατο Μητροπολίτη Αργολίδος 
προς έγκριση και για τη δημοσίευση της, όπως ορίζεται 
από το νόμο. 

2. Οι θεμελιώδεις διατάξεις του ουδέποτε και για κανένα 
λόγο δεν μεταβάλλονται, αλλά παραμένουν για πάντα 
όπως είναι. 

Θεμελιώδεις διατάξεις είναι όσες αναφέρονται στο σκο¬ 
πό του Ησυχαστηρίου, στο σύστημα διοίκησης, στον τρόπο 
οικονομικής διαχείρισης και στον τρόπο και τα όργανα 
ελέγχου των οικονομικών του και συγκεκριμένα τα άρθρα 
1, 2, 3, 4, 5, 7, 9,11,13,14,15,17,18, 20, 22, 23. 

Άρθρα 21 

Φιλοξενία 

α) Οι επισκέπτες απολαμβάνουν την κατά το δυνατόν 
καλύτερη υποδοχή και φιλοξενία. Την διακονία αυτή επι- 
τελεί κατάλληλος Αδελφός, ο «Αρχοντάρης», με σύνεση 
και σοβαρότητα. 

β) Με τους επισκέπτες έρχεται σε επαφή και συνομιλία 
εκτός του Αρχοντάρη, ο Ηγούμενος και οι Αδελφοί που 
έχουν από τον Ηγούμενο ειδική ευλογία. 

γ) Οι φιλοξενούμενοι δεν επιτρέπεται να εισέρχονται 
εις τους τόπους διαμονής και εργασίας των Αδελφών 
χωρίς ευλογία. 

δ) Το Ησυχαστήριο παραμένει ανοικτό σε ημέρες και ώρες 
που καθορίζονται εκάστοτε από το Ηγουμενοσυμβούλιο. 

Άρθρο 22 
Γ ενικές διατάξεις 

α) Κάθε θέμα που δεν ρυθμίζεται από το παρόν Καταστα¬ 
τικό, ρυθμίζεται με βάση τους Ιερούς Κανόνες σύμφωνα με 
την μοναστική παράδοση, με απόφαση της Γεροντίας. 

β) Ο νυν Μητροπολίτης Αργολίδος Ιάκωβος (κατά κόσμον 
Δαμιανός) Παχής μπορεί να παραμείνει, είτε εν ενέργεια είτε 
υπό οποιαδήποτε άλλη ιδιότητα (υπερορίως ή ως πρώην 
Μητροπολίτης) εφ’ όρου ζωής, στο παρόν Ησυχαστήριο. 

Άρθρο 23 

Περίπτωση διάλυσης 

Το παρόν Ανδρώο Ησυχαστήριο θα λειτουργεί σύμφωνα 
με τα άρθρα του παρόντος καταστατικού, εφ’ όσον συ¬ 
ντρέχουν οι εξής προϋποθέσεις: 

α) θα εγκαταβιώνουν στο Ησυχαστήριο οι Ιερομόναχοι: 
1) Σεβαστιανός, κατά κόσμον Αργύριος Αργυρόπουλος του 
Σπυρίδωνος, 2) Αναστάσιος (κατά κόσμον Σάββας) Παπα- 
δόπουλος του Αγαθοκλέους, καθώς και οι πνευματικοί 
απόγονοι αυτών. 

β) Θα εγκαταβιώνει στο Ησυχαστήριο ο νυν Μητροπο¬ 
λίτης Αργολίδος Ιάκωβος (κατά κόσμον Δαμιανός) Παχής 
(όπως ορίζεται στο άρθρο 22 παράγραφος β’). 

γ) Μετά το θάνατο των ανωτέρω ή στην περίπτωση που 
το Ησυχαστήριο εγκαταλειφθεί οικειοθελώς από τα προ- 
αναφερθέντα πρόσωπα, τότε περιέρχεται εξ ολοκλήρου 
(ως κτιριακό και κτηματικό συγκρότημα) στο Ιερό Ησυχα¬ 
στήριο της Αγίας Μακρινής Αναβάλου Κιβερίου Άργους, 
προς συνέχιση των λατρευτικών εκδηλώσεων της Αγίας 
ημών Εκκλησίας. Στην υποθετική δε περίπτωση της διά¬ 
λυσης του ανωτέρου Ησυχαστηρίου της Αγίας Μακρινής 
θα περιέλθει στην Ιερά Μητρόπολη Αργολίδος για εκκλη¬ 
σιαστικούς μόνο σκοπούς. 

Άρθρο 24 

Μεταβατικές διατάξεις 

1. Από την ίδρυση του Ησυχαστηρίου (από την απόκτηση 
δηλαδή νομικής προσωπικότητας) και μέχρι την διενέργεια 


των πρώτων εκλογών, σύμφωνα με τα αναφερόμενα στο 
παρόν καταστατικό, τα καθήκοντα Ηγουμένου θα ασκεί 
ο Αρχιμανδρίτης Σεβαστιανός, κατά κόσμον Αργύριος 
Αργυρόπουλος. Ως μέλη της Γ εροντίας για το ίδιο χρο¬ 
νικό διάστημα ορίζονται: ο Αρχιμανδρίτης Σεβαστιανός, 
κατά κόσμον Αργύριος Αργυρόπουλος, ο Αρχιμανδρίτης 
Αναστάσιος, κατά κόσμον Σάββας Παπαδόπουλος και ο 
Μοναχός Ιγνάτιος, κατά κόσμον Γεώργιος Μαντάς. 

2. Όλοι οι παραπάνω αναφερόμενοι Μοναχοί ασκούν ήδη 
τα σχετικά καθήκοντά τους. Δεν μπορούν δε να παυθούν, 
εκτός εάν ασθενήσουν σοβαρά και γίνουν ανίκανοι σω¬ 
ματικά και πνευματικά για την εξάσκηση των καθηκόντων 
τους ή υποπέσουν σε ιδιαίτερα σοβαρό παράπτωμα, για 
το οποίο αποφασίζει αμετάκλητα η Αδελφότητα, συγκα- 
λούμενη νόμιμα από τη Γεροντία. 

3. Μέσα σε έξι μήνες από τη δημοσίευση του παρόντος 
στην Εφημερίδα της Κυβερνήσεως, ο πιο πάνω αναφερό- 
μενος Ηγούμενος υποχρεούται να κάνει εκλογές, σύμφωνα 
με τα οριζόμενα στα άρθρα 8 και 10 του παρόντος. 

Στον Υφυπουργό Εθνικής Παιδείας και Θρησκευμάτων 
αναθέτουμε τη δημοσίευση και εκτέλεση του παρόντος 
προεδρικού διατάγματος. 

Αθήνα, 2 Ιουνίου 2006 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

Ο ΥΦΥΠΟΥΡΓΟΣ 

ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ 

ΓΕΩΡΓΙΟΣ ΚΑΛΟΣ 
-♦- 

Α ΠΟΦΑΣΕ ΙΣ 

Αριθμ. 28071 (2) 

Συγκρότηση Ομάδας ΔιοίκησηςΈργου, για την επανεξέτα¬ 
ση και τροποποίηση του θεσμικού πλαισίου που αφο¬ 
ρά στην κτήση της Ελληνικής Ιθαγένειας από ομογε¬ 
νείς προερχόμενους από χώρες της τέως Σοβιετικής 
Ένωσης. 

Ο ΥΠΟΥΡΓΟΣ ΕΣΩΤΕΡΙΚΩΝ, 

ΔΗΜΟΣΙΑΣ ΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ 

Έχοντας υπόψη: 

1. Τις διατάξεις του άρθρου 18, παρ. 18 του ν. 2503/1997 
«Διοίκηση, Οργάνωση, και στελέχωση της Περιφέρειας, 
ρύθμιση θεμάτων για την Τοπική Αυτοδιοίκηση και άλλες 
διατάξεις». (ΦΕΚ 107/τ.Α'/30.5.1997). 

2. Τις διατάξεις του άρθρου 90 του Κώδικα Νομοθεσί¬ 
ας για την Κυβέρνηση και τα κυβερνητικά όργανα, που 
κυρώθηκε με το άρθρο πρώτο του π.δ. 63/2005 (ΦΕΚ 98/ 
τ.Α./22.4.2005) «Κωδικοποίηση της νομοθεσίας για την Κυ¬ 
βέρνηση και τα κυβερνητικά όργανα». 

3. Το υπ’ αριθμ. Φ. 630//011/050/404/ΑΣ 2567/3.5.2006 
έγγραφο της Ε3 Διεύθυνσης Διοικητικών και Δικαστικών 
Υποθέσεων του Υπουργείου Εξωτερικών. 

4. Το υπ’ αριθμ. Φ. 711/Μόσχα/67/ΑΣ 913/11.5.2006 έγγραφο 
της Γενικής Επιθεώρησης του Υπουργείου Εξωτερικών. 

5. Το υπ’ αριθμ. 5301/2-218263/17.4.2006 έγγραφο της Δι¬ 
εύθυνσης Αλλοδαπών του κλάδου Ασφαλείας και Τάξης 
του Υπουργείου Δημόσιας Τάξεως. 

6. Το υπ’ αριθμ. Φ .20769/3489/09/12.4.2006 έγγραφο της 
Διεύθυνσης Ιθαγένειας της Περιφέρειας Αττικής. 

7. Το γεγονός, ότι από τις διατάξεις αυτής της απόφασης 
προκαλείται δαπάνη σε βάρος του Κρατικού Προϋπολο¬ 
γισμού, το ύψος και η κάλυψη της οποίας θα προσδιο¬ 
ριστεί με την έκδοση κοινής απόφασης των Υπουργών 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΔΕΥΤΕΡΟ) 


Εσωτερικών, Δημόσιας Διοίκησης και Αποκέντρωσης και 
Οικονομίας και Οικονομικών. 

8. Την ανάγκη επανεξέτασης και τροποποίησης του 
ν. 2790/2000 (ΦΕΚ 24/τ.Α./16.2.2000) «Αποκατάσταση των 
παλινοστούντων ομογενών από τη Σοβιετική Ένωση και 
άλλες διατάξεις», όπως ισχύει μετά τις τροποποιήσεις του 
που αφορά στην κτήση της Ελληνικής Ιθαγένειας από 
ομογενείς προερχόμενους από χώρες της τέως Ε.Σ.Σ.Δ., 
αποφασίζουμε: 

Συγκροτούμε στο Υπουργείο Εσωτερικών, Δημόσιας Διοί¬ 
κησης και Αποκέντρωσης Ομάδα ΔιοίκησηςΈργου, προκειμέ- 
νου να επανεξετασθεί και να τροποποιηθεί το θεσμικό πλαί¬ 
σιο που αφορά στην κτήση της Ελληνικής Ιθαγένειας από 
ομογενείς προερχόμενους από Χώρες της τέως ΕΣΣΔ. 

Το έργο της ανωτέρω Ομάδας συνίσταται κυρίως: 

α) Στην καταγραφή των διατάξεων του ισχύοντος, νομι¬ 
κού πλαισίου ν. 2790/2000 (ΦΕΚ 24/τ.Α./16.2.2000) «Αποκα¬ 
τάσταση παλινοστούντων ομογενών από την τέως Σοβιε- 
τικήΈνωση»., ν. 2910/2001 ΦΕΚ 91 /τ.Α./2.5.2001, «Είσοδος και 
παραμονή αλλοδαπών στην Ελληνική Επικράτεια. Κτήση 
της Ελληνικής Ιθαγένειας με πολιτογράφηση και άλλες δι¬ 
ατάξεις»), των οποίων έχει καταστεί δυσχερής η εφαρμογή 
ένεκα της ασάφειας του περιεχομένου αυτών. 

β) Στην επισήμανση των τρεχόντων προβλημάτων και δυ¬ 
σκολιών που έχουν ανακύψει κατά την πορεία εφαρμογής 
του εν λόγω θεσμικού πλαισίου και δεν έχουν ρυθμιστεί 
από αυτό. 

γ) Στην παράθεση νέων προτεινομένων διατάξεων προς 
τροποποίηση και συμπλήρωση του υφιστάμενου νομικού 
πλαισίου. 

Ως μέλη της Ομάδας ΔιοίκησηςΈργου ορίζονται οι: 

1. Αθανάσιος Βεζυργιάννης, Γενικός Γραμματέας του 
ΥΓΙΕΣΔΔΑ, ως Πρόεδρος. 

2. Νικόλαος Μαυρίκας, Νομικός Σύμβουλος του Υπουρ¬ 
γείου Εσωτερικών, Δημόσιας Διοίκησης και Αποκέντρωσης, 
ως μέλος. 

3. Σταυρούλα Καραμπάτσου, Γ ενική Διευθύντρια Διοικη¬ 
τικής Υποστήριξης του ΥΠ.ΕΣ.Δ.Δ.Α., ως μέλος. 

3. Μαρία Γκανιάτσα, Προϊσταμένη της Διεύθυνσης Αστικής 
και Δημοτικής Κατάστασης του ΥΠ.ΕΣ.Δ.Δ.Α., ως μέλος. 

4. Αικατερίνη Κοττή, Ειδικός Σύμβουλος του Υπουργού 
Εσωτερικών, Δημόσιας Διοίκησης και Αποκέντρωσης, ως 
μέλος. 

5. Βασίλειος Κωνσταντίνου, Ειδικός Συνεργάτης του 
Υφυπουργού Εσωτερικών, Δημόσιας Διοίκησης και Απο¬ 
κέντρωσης Αθανάσιου Νάκου, ως μέλος. 

6. Αικατερίνη Ουλή, Προϊσταμένη του Α' Τμήματος Ιθαγέ¬ 
νειας, της Διεύθυνσης Αστικής και Δημοτικής Κατάστασης 
του ΥΠ.ΕΣ.Δ.Δ.Α., ως μέλος. 

7. Νικόλαος Μάτσης, Πληρεξούσιος Υπουργός Α' Τάξεως 
Διευθυντής της Ε3 Διεύθυνσης Διοικητικών και Δικαστικών 
Υποθέσεων του Υπουργείου Εξωτερικών, ως μέλος με ανα¬ 
πληρωτή τον Γιάννη Λάκατζη, Σύμβουλο Πρεσβείας Α'. 

8. Νικόλαος Τσιούμαρης, Αστυνομικός Υποδιευθυντής του 
Υπουργείου Δημοσίας Τάξης, ως μέλος με αναπληρωτή 
τον Βασίλειο Ντελώνη, Αστυνόμο Β'. 

9. Ελισάβετ Τασούλη, Προϊστάμενη της Διεύθυνσης Αστι¬ 
κής και Δημοτικής Κατάστασης της Περιφέρειας Αττικής, 
ως μέλος. 

10. Ιωάννα - Αγγελική Παππά, υπάλληλος Διοικητικής 
Λογιστικής Γραμματειακής Υποστήριξης Α', της Γενικής 
Επιθεώρησης του Υπουργείου Εξωτερικών. 

Γραμματειακή Υποστήριξη της Ομάδας ΔιοίκησηςΈργου 
θα επιτελέσουν οι: Μαρία Κόνιαρη, υπάλληλος του κλάδου 


ΠΕ Διοικητικού με βαθμό Α', του Α' Τμήματος Ιθαγένειας της 
Διεύθυνσης Αστικής και Δημοτικής Κατάστασης του Υπουρ¬ 
γείου Εσωτερικών, Δημόσιας Διοίκησης και Αποκέντρωσης, 
και η Βασιλική Κατσαρή, Προϊσταμένη του Τμήματος Γραμ- 
ματείας της Διεύθυνσης Διοίκησης του ΥΠ.ΕΣ.Δ.Δ.Α.. 

Χρόνος περάτωσης των εργασιών της ανωτέρω Ομάδας 
ΔιοίκησηςΈργου ορίζεται η 31.12.2006. Η ανωτέρω Ομάδα 
ΔιοίκησηςΈργου οφείλει να συνεδριάζει εντός και εκτός 
του ωραρίου εργασίας των δημοσίων υπαλλήλων. 

Το ύψος της αμοιβής του προέδρου των μελών και των 
γραμματέων της Ομάδας ΔιοίκησηςΈργου θα καθοριστεί 
με κοινή απόφαση Υπουργών Εσωτερικών, Δημόσιας Διοίκη¬ 
σης και Αποκέντρωσης και Οικονομίας και Οικονομικών. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 31 Μαΐου 2006 

Ο ΥΠΟΥΡΓΟΣ 

ΠΡΟΚΟΠΗΣ ΠΑΥΛΟΠΟΥΛΟΣ 
-♦- 

Αριθμ. 47445/Β1 (3) 

Αυτοδίκαιη δημιουργία θέσης Δ.Ε.Π. στο Πάντειο Πανε¬ 
πιστήμιο Κοινωνικών και Πολιτικών Επιστημών. 

Ο ΥΦΥΠΟΥΡΓΟΣ 

ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ 

Εχοντας υπόψη: 

1. Τις διατάξεις των άρθρων 45 παρ.11 και 35 παρ. 1 και 2 
του ν. 1268/1982 (Φ.Ε.Κ. Α'87) όπως το τελευταίο αντικατα- 
στάθηκε με το άρθρο 79 παρ. 7β του ν. 1566/1985 (ΑΊ67). 

2. Τις διατάξεις του άρθρου 90 του «Κώδικα νομοθεσίας 
για την Κυβέρνηση και τα κυβερνητικά όργανα», που κυρώ¬ 
θηκε με το άρθρο πρώτο του π.δ. 63/2005 «Κωδικοποίηση 
της Νομοθεσίας για την Κυβέρνηση και τα κυβερνητικά 
όργανα» (Φ.Ε.Κ. Α'98). 

3. Την υπ’ αριθμ. 37876/ΣΤ5/26.4.2004 απόφαση του Πρω¬ 
θυπουργού και της Υπουργού Εθνικής Παιδείας και Θρη¬ 
σκευμάτων «Καθορισμός αρμοδιοτήτων Υφυπουργών του 
Υπουργείου Εθνικής Παιδείας και Θρησκευμάτων» (ΦΕΚ 
608 τ.Β'). 

4. Το υπ’ αριθμ. 2394/12.5.2006 έγγραφο του Παντείου 
Πανεπιστημίου Κοινωνικών και Πολιτικών Επιστημών, όπου 
περιλαμβάνεται απόσπασμα πρακτικού της 12.4.2006 συνε¬ 
δρίασης της Γενικής Συνέλευσης του Τμήματος Κοινωνικής 
Πολιτικής του Παντείου Πανεπιστημίου Κοινωνικών και 
Πολιτικών Επιστημών. 

5 Το γεγονός ότι από την εφαρμογή της παρούσης δεν 
προκαλείται δαπάνη σε βάρος του κρατικού προϋπολογι¬ 
σμού, αποφασίζουμε: 

1. Διαπιστώνουμε ότι στο Πάντειο Πανεπιστήμιο Κοινωνι¬ 
κών και Πολιτικών Επιστημών έχει δημιουργηθεί αυτοδίκαια 
μία (1) θέση Διδακτικού Ερευνητικού Προσωπικού από μετα¬ 
τροπή θέσης λόγω λύσης της υπαλληλικής σχέσης Βοηθού 
που υπηρετούσε στο Τμήμα Κοινωνικής Πολιτικής. 

2. Η κατά την προηγούμενη παράγραφο δημιουγηθείσα 
θέση Δ.Ε.Π. μεταφέρεται και εντάσσεται στο Τμήμα Κοινω¬ 
νικής Πολιτικής του Παντείου Πανεπιστημίου Κοινωνικών 
και Πολιτικών Επιστημών. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 29 Μάίου 2006 

Ο ΥΦΥΠΟΥΡΓΟΣ 

ΣΠΥΡΙΔΩΝ ΤΑΛΙΑΔΟΥΡΟΣ 

